KOOSTÖÖLEPING TKA 32

**Transpordiamet**, registrikoodiga 70001490, asukohaga Valge 4, 11413 Tallinn, mida esindab volituse alusel Transpordiameti taristu ehitamise ja korrashoiu osakonna põhja üksuse juhataja Viktor Kisseljov

ja

**Tallinna linn**,mida esindab Tallinna Keskkonna- ja Kommunaalamet, registrikood 75014913, aadress Mündi 2, 15197 Tallinn, mida esindab Tallinna Linnavalitsuse 01.02.2023 korralduse nr 102 „Väo liiklussõlme teede hoolduse koostöölepingu projekti heakskiitmine“ alusel juhataja asetäitja Tarmo Sulg,edaspidi eraldi nimetatud pool või ühiselt pooled,

võttes arvesse, et:

1. Transpordiamet ehitab riigiteede teehoiukava alusel riigiteel nr 1 Tallinn-Narva, Väo eritasandilise ristmiku (edaspidi *objekt*);
2. pooled soovivad ühiselt panustada teedevõrgu arendamisse, liiklusohutuse tõstmisse ja üldise parema liikuvuse tagamisse;
3. Transpordiameti tellimusel on AS K-Projekt koostanud objekti projekti, töö nr 17011 (edaspidi *projekt*),

sõlmivad pooled koostöölepingu alljärgnevas:

1. Transpordiamet:
   1. korraldab kõigi objekti raames ehitatud rajatiste aastaringse hoolduse ja kannab sellega seotud kulude kandmise (alates hetkest, kui Väo liiklussõlme ehitaja on Transpordiametile andnud valminud objekti üle), v.a rajatiste osad, mille aastaringne hooldus ja igakuiste kulude kandmine on käesoleva koostöökokkuleppe punkti 2 kohaselt määratud Tallinna linnale;
   2. kannab välisvalgustuse ja fooridega seotud igakuised elektrikulud vastavalt sõlmitud võrgu- ja elektrilepingutele;
   3. korraldab punkti 1.1 koosseisus olevate teelõikude juurde kuuluvate liikluskorraldusvahendite hoolduse (k.a nende taastamine ja remont).
2. Tallinna linn:
   1. korraldab objekti raames ehitatud rajatiste aastaringse hoolduse ja kannab sellega seotud kulud järgmiselt (alates hetkest, kui Väo liiklussõlme ehitaja on Transpordiametile andnud valminud objekti üle):
      1. Laagna tee (Laagna tee T10, registriosa nr 24871601, katastritunnus 78403:309:0041, omanik Tallinna linn) hooldamine kuni lisas 1 näidatud hooldepiirini (märgitud sinise noolega);
      2. Peterburi tee (Peterburi tee T8 katastriüksus, registriosa nr 26424801, katastritunnus 78401:101:4279, omanik Eesti Vabariik) hooldamine kuni lisas 1 näidatud hooldepiirini (märgitud sinise noolega);
      3. Sinimäe tn ühendustee (Peterburi tee 121a kinnistu, registriosa nr 1234301, katastritunnus 78403:309:0240, omanik OÜ Joshua, kinnistusraamatusse kantud omandamist tagav eelmärge Tallinna linna kasuks) hooldamine vastavalt lisale 1 (punase värviga tähistatud tee);
      4. Kogujatee (Peterburi tee T9 kinnistu, registriosa nr 20846050, katastritunnus 78401:101:5434, omanik Tallinna linn; Peterburi tee T8 katastriüksus, registriosa nr 26424801, katastritunnus 78401:101:4279, omanik Eesti Vabariik; Peterburi tee T17 kinnistu, registriosa nr 11460550, katastritunnus 78401:101:3598, omanik Eesti Vabariik) hooldamine vastavalt lisale 1 (kollase värviga tähistatud tee);
      5. Laagna teega paralleelselt kulgeva kergliiklustee (Laagna tee T16 katastriüksus, registriosa nr 23808901, katastritunnus 78401:101:4231, omanik Eesti Vabariik; Laagna tee T10 kinnistu, registriosa nr 24871601, katastritunnus 78403:309:0041, omanik Tallinna linn) hooldamine (sh sinna juurde kuuluv pink ja prügikast) vastavalt lisale 1 (rohelise värviga tähistatud tee);
      6. Peterburi mnt äärde rajatud kahe bussipeatuse hooldamine (sh ootekojad, prügikastid, pingid, platvormid) vastavalt lisale 1 (tähistatud punaste kastikestega);
      7. Peterburi mnt – Laagna tee rambi äärde rajatud bussipeatuse hooldamine pärast seda, kui Tallinna linn on bussipeatuse kasutusse võtnud, (sh ootekojad, prügikastid, pingid, platvormid) vastavalt lisale 1 (tähistatud sinise kastikesega). Transpordiamet korrastab bussipeatuse ootepaviljoni enne Tallinna linnale bussipeatuse hooldamiseks üle andmist;
      8. Väo tee ristmiku kõigi fooride (sh foorijuhtimine) hooldamine ja haldamine;
      9. Väo tee ristmiku seireseadmete, kaamerate ja infotabloo hooldamine ning haldamine;
   2. korraldab punkti 2.1 koosseisus olevate teelõikude juurde kuuluvate liikluskorraldusvahendite hoolduse (k.a nende taastamine ja remont);
   3. korraldab punkti 2.1 koosseisus olevate teelõikude äärte regulaarse niitmise (vastavalt Tallinna linna tavapraktikale/lepingutele, sh koristamise ja haljastuse kahjustuste likvideerimise);
   4. korraldab kõigi objekti raames rajatud kõrghaljastuse (puud ja põõsad) aastaringse hoolduse alatest hetkest, kui on täidetud kõik objekti raames sõlmitud asendusistutuslepingutest tulenevad kohustused.
3. Objektil on garantiiperiood 5 aastat vastavalt Väo liiklussõlme töövõtulepingule. Info garantiiajal ilmnenud puudustest edastab Tallinna linn esimesel võimalusel Transpordiameti käesoleva koostöölepingu punktis 5.1 nimetatud esindajale. Eelnimetatud puuduste likvideerimisest teavitab Transpordiamet Tallinna linna eraldi.
4. Tallinna linna omandis olevale kinnistutele ehitatud rajatiste osas koostab Transpordiamet pärast nende valmimist akti, millega antakse nende ehitusmaksumus Tallinna linnale üle.
5. Poolte kontaktisikud:
   1. Transpordiameti kontaktisik: Margus Magus, tel 5919 8701, e-post [margus.magus@transpordiamet.ee](mailto:margus.magus@transpordiamet.ee) või teda asendav teenistuja.
   2. Tallinna linna kontaktisik: Ago Vill, tel 645 7197, e-post [ago.vill@tallinnlv.ee](mailto:ago.vill@tallinnlv.ee) või teda asendav teenistuja.
6. Pooled kohustuvad teavitama üksteist asjaoludest, mis takistavad koostöölepingust tulenevate kohustuste täitmist, koheselt vastava asjaolu ilmnemisel.
7. Koostöölepingu muudatused, sh täiendused ja parandused, vormistatakse kirjalikult ning jõustuvad allakirjutamise hetkest, kui pooled ei lepi kokku teisiti. Kirjalikult kokkulepitust erinevat poolte käitumist ega suulisi avaldusi ei loeta koostöölepingu muutmiseks.
8. Koostöölepingul on selle sõlmimise ajal järgmised lisad:

Lisa 1 – Tallinna linna hooldatavate teelõikude skeem.

Poolte allkirjad:

Transpordiamet Tallinna linn

Viktor Kisseljov Tarmo Sulg

(allkirjastatud digitaalselt) (allkirjastatud digitaalsel)